AFIVAN Burjassot organitza diferents activitats per a donar visibilitat a l’entitat i previndre la soledat no desitjada
2025-07-24

Un any més, l’Associació de Fibromiàlgia València Nord de Burjassot (AFIVAN), comptant amb la col·laboració de la Regidoria de Sanitat de l’Ajuntament de la localitat, dirigida per Isabel Mª Mora, ha preparat una programació d’activitats per a donar visibilitat a l’entitat, les seues accions i els seus quefers en la lluita per millorar el dia a dia de les persones que pateixen la malaltia, ser més independents com a persones malaltes i que no es troben en un món de soledat.

Tal com han assenyalat des d’AFIVAN, l’objectiu d’aquestes accions, “és donar la visió que AFIVAN és una família que secunda i motiva les relacions socials evitant així la soledat no desitjada, potenciant l’autoestima i l’autocura”.

Així, dimecres que ve 25 de setembre, el Centre Social Tierno Galván acollirà, des de les 18.30 hores, una exposició dels treballs que realitzen els components de l’entitat. Per a això, han organitzat també un “berenar saludable” amb les receptes i elaboració de les sòcies i socis.

A la setmana següent, el dijous 3 d’octubre, també a les 18.00 hores, la Casa de Cultura serà el punt de trobada on el Doctor Ricardo Alonso, metge de família del Centre de Salut II de Burjassot, donarà una xarrada sota el títol “Visió actual de la fibromiàlgia”. El Doctor Alonso va ser el metge impulsor de la creació d’AFIVAN a Burjassot.

Totes dues activitats són gratuïtes i, des d’AFIVAN, es convida a tota la ciutadania a participar.